Jong model voor nagklub doodgeryOlivia Sieff (Foto: Boss Models/Facebook) Die gemeenskap van Claremont in Kaapstad treur nadat ’n jong vrou wat pas matriek behaal het, Sondag in die vroeë oggendure voor ’n nagklub in dié suidelike voorstad doodgery is. Die 18-jarige Olivia Sieff is omstreeks 01:50 glo buite die gewilde nagklub Tin Roof in Hoofweg ten aanskoue van ander jongmense deur ’n motor getref. Die bestuurder van die motor het ná die voorval van die ongelukstoneel gevlug en is steeds soek. Sers. Wesley Twigg, woordvoerder van die polisie, sê Sieff is op die toneel deur paramedici dood verklaar. Sieff het verlede jaar aan die Herschel Girls School in Claremont matriek behaal en was ’n model vir die bekende modelagentskap Boss Models. Die skool het intussen gesê hy is verpletter deur die nuus van Olivia se dood. “Ons bied ons liefde en ondersteuning aan Olivia se familie en vriende, wie se harte nou stukkend is.” Ook Boss Models het hul medelye betoon. “Rus rustig, pragtige siel. ’n Lewendige lig wat tragies te vroeg uit hierdie wêreld geneem is.” Medelye stroom intussen in op sosiale media. “Liefling-dogter, suster en vriendin Livi. Vir baie van jou vriende en familie was dit die ergste dag van hul lewens en hulle sal waarskynlik nooit daaroor kom nie … Die lewe kan in ’n breukdeel van ’n oomblik weggeneem word. “Terwyl jou mense moet leer hoe om elke dag sonder jou te leef en aan te gaan, kan jy hoog vlieg saam met die engele, pragtige meisie. Weet dat so baie mense vir jou lief is en van jou hou,” lui ’n boodskap op Facebook. Olivia se matriekklas sou vanoggend by die skool se sportsentrum bymekaarkom om hulde aan hul oudklasmaat te bring. Die polisie ondersoek intussen ’n saak van strafbare manslag. Enigiemand met inligting rakende die voorval word versoek om die Stopmisdaadnommer by 08600 10111 te skakel.